海門故城
作者：劉弇
朝代：宋

paragraphs: 故城邑東南，盤盤蟄脩蛇。
借問經始人，云是司徒家。
唐季遭閔凶，羣盜紛如麻。
淮海尤剽輕，時時起邀遮。
甚者控壤地，相錯臨犬牙。
斯人何爲者，尋兵嘯麏䴥。
擅此一抔土，僅侔國於蝸。
鍖鑕稽天誅，至以功爵加。
百年去隨手，遺陼臨汀沙。
牛羊閱朝昏，草木自萌芽。
誰非化黄壤，此獨遺鷄笯。
停驂一回首，浩歎空歌巴。